b'\n_START_ARTICLE_\nPaindpuulind\n_START_SECTION_\nLevik\n_START_PARAGRAPH_\nPaindpuulind on levinud Iraagis, Iraanis, v\xc3\xa4hem Pakistanis ja T\xc3\xbcrkmenistanis. Ta on r\xc3\xa4ndlind ja talvitab peamiselt Araabia poolsaarel P\xc3\xa4rsia lahe rannikul ja Punase mere rannikul, ka Loode-Indias. Paindpuulindu on kohatud ka Kirde-Aafrikas, T\xc3\xbcrgis ja Iisraelis.\n_START_SECTION_\nV\xc3\xa4limus\n_START_PARAGRAPH_\nPaindpuulind on hall\xc3\xb5gija suurune lind, pikkusega umbes 23 cm. V\xc3\xa4limuselt sarnaneb ta siidisaba, \xc3\xb5gija ja b\xc3\xbclb\xc3\xbcliga._NEWLINE_Sulestik on peamiselt liivhall. Saba on pikk, tiivad l\xc3\xbchikesed ja peas on l\xc3\xbchike tutt. Isaslinnul on must n\xc3\xa4olaik, mis ulatub kitsa v\xc3\xb6\xc3\xb6dina kuklale, tal on mustad, laialt valgete tippudega labahoosuled ja lai must tipuv\xc3\xb6\xc3\xb6t sabal. Emaslinnul n\xc3\xa4olaik puudub, tema labahoosuled on hallikad, v\xc3\xa4ikeste mustade tippudega. Paindpuulinnud tegutsevad enamasti salkades.\n_START_SECTION_\nElupaik\n_START_PARAGRAPH_\nPaindpuulind asustab peamiselt j\xc3\xb5eorgude p\xc3\xb5\xc3\xb5sastikke, datlipalmiistandusi ja aedu.\n_START_SECTION_\nPesitsemine\n_START_PARAGRAPH_\nPaindpuulind pesitseb v\xc3\xa4ikeste seltsingutena peamiselt Tigrise ja Eufrati j\xc3\xb5eorgudes ja L\xc3\xb5una-Iraani rannikutasandikel. M\xc3\xb5lemad vanalinnud rajavad pesa varjatud kohta palmi v\xc3\xb5i m\xc3\xb5ne teise puu otsa. Pesa on suhteliselt suur, koosneb oksaraagudest ning on vooderdatud lehtede ja taimekiudude, m\xc3\xb5nikord ka karvadega. Kurnas on kolm kuni viis, tavaliselt neli muna, mida m\xc3\xb5lemad vanemad hauvad umbes kaks n\xc3\xa4dalat, ning m\xc3\xb5lemad toidavad ka poegi. Paindpuulind pesitseb tavaliselt kaks korda suve jooksul.\n_START_SECTION_\nToitumine\n_START_PARAGRAPH_\nPaindpuulind toitub peamiselt puuviljadest ja marjadest, v\xc3\xa4hem putukatest. Valdavas osas levilast on tema p\xc3\xb5hitoiduks tugeva paindpuu (Salvadora persica) marjad.'